নবম শ্রেণীতে বালকের ভর্তি আটকানোর চেষ্টায় ক্ষুব্ধ আদালত!

ওয়েব ডেস্ক : মাত্র দশ বছর বয়সে নবম শ্রেণীতে ভর্তি হতে চাওয়া এক বিস্ময় প্রতিভা শিশুর পথ আটকাল সিবিএসই (CBSE)। আর তা নিয়ে ক্ষোভ প্রকাশ করল মধ্যপ্রদেশ হাইকোর্ট (Madhyapradesh High Court)। আদালতের তরফে জানানো হয়, “বুদ্ধিমত্তার সামনে আপনারা প্রতিবন্ধকতা সৃষ্টি করতে চান।”

সিবিএসই (CBSE)-র তরফে আদালতে দাবি করা হয়েছে, জাতীয় শিক্ষা নীতি এবং পরীক্ষা সংক্রান্ত নিয়ম অনুযায়ী দশ বছরের কোনো শিক্ষার্থীকে নবম শ্রেণীতে ভর্তি করা যায় না। ওই ছাত্রকে অস্থায়ীভাবে নবম শ্রেণীতে ভর্তি দেওয়া হলেও সেটিকে চ্যালেঞ্জ করেছে বোর্ড। কিন্তু হাইকোর্ট প্রশ্ন তুলে বলেছে, “আপনারা কি শিশু বিস্ময় প্রতিভাদের কথা শোনেননি? ১৪ বছর বয়সে কেউ এমবিবিএস ডাক্তার হয়েছে, ১২ বছর বয়সে দাবার গ্র্যান্ডমাস্টার হয়েছে, ১৩ বছর বয়সে লজিস্টিক কোম্পানি গড়েছে। তাহলে নীতির অজুহাতে এদের আটকানো যায় না।”

আরও খবর : প্রতিবেশীর মিথ্যা যৌন নির্যাতনের মামলা, আত্মঘাতী ব্যক্তি

আদালতের তরফে আরও জানানো হয়েছে, যদি কোনও উজ্জ্বল শিক্ষার্থী নবম বা দশম শ্রেণীর পরীক্ষায় উত্তীর্ণ হতে পারে, তবে সরকারের ক্ষতি কোথায়? ভারতেই সাত বছর বয়সে সার্জন হওয়ার নজির রয়েছে। সেই প্রেক্ষিতে বিচারপতি সঞ্জীব সচদেবা ও বিচারপতি বিনয় সরাফ বলেন, জাতীয় শিক্ষানীতি পুনর্বিবেচনা করার সময় এসেছে।

অন্যদিকে, সিবিএসই (CBSE)-র আইনজীবীর জানান, এই নীতি বিশেষজ্ঞরা তৈরি করেছেন নির্দিষ্ট লক্ষ্য ও যুক্তি মেনে। তাই নিয়ম অনুযায়ী ছয় বছরের শিশু প্রথম শ্রেণীতে ভর্তি হতে পারে, এবং সেখান থেকে ধাপে ধাপে উচ্চতর শ্রেণীতে উঠতে হবে।

আদালত কেন্দ্রের আইনজীবীর উদ্দেশে সাফ জানিয়ে দেয়, একদিকে সরকার বিস্ময় প্রতিভাদের স্বীকৃতি ও পুরস্কার দিচ্ছে, অন্যদিকে তাদের বুদ্ধিমত্তার পথে বাধা তৈরি করা হচ্ছে। এটা গ্রহণযোগ্য নয়। সেই সঙ্গে কেন্দ্রকে নোটিশ জারি করেছে হাইকোর্ট।